b'\n_START_ARTICLE_\nGavril Radomir\n_START_SECTION_\n\xc5\xbdivljenjepis\n_START_PARAGRAPH_\nBil je sin carja Samuela Bolgarskega. Samuel je dal med svojim vladanjem zaradi izdaje usmrtiti svojega brata Arona in celo njegovo dru\xc5\xbeino. Pre\xc5\xbeivel je samo njegov sin Ivan Vladislav, za katerega se je osebno zavzel Gavril Radomir. Za Gavrila se je govorilo, da je v katastrofalni bitki pri Sperheju re\xc5\xa1il o\xc4\x8detu \xc5\xbeivljenje in da je bil hraber borec._NEWLINE_Pribli\xc5\xbeno takrat, ko je cesar Bazilij II. v bitki na Belasici porazil Bolgare in zajel glavnino njihove vojske, je Gavril s svojo vojsko porazil vojsko Teofilakta Botanijata in po o\xc4\x8detovi smrti leta 1014 nadaljeval vojno z Bizantinskim cesarstvom. Vdrl je na bizantinsko ozemlje in pri\xc5\xa1el do Konstantinopla. Bizantinci so na svojo stran dobili Ivana Vladislava, ki je svoje \xc5\xbeivljenje dolgoval Radomirju. Ivan Vladislav je na lovu pri Ostrovu Radomirja ubil in zatem sam zasedel bolgarski prestol._NEWLINE_Nekateri viri povezujejo Gavrila Radomirja s srednjeve\xc5\xa1ko dualisti\xc4\x8dno sekto bogomilov, ki se je v Makedoniji raz\xc5\xa1irila med o\xc4\x8detovo in njegovo vladavino._NEWLINE_Gavril Radomir je bil poro\xc4\x8den dvakrat. Njegov sin Peter Delijan je igral pomembno vlogo v obrambi bolgarske neodvisnosti nekaj desetletij kasneje.'